S dodatočným zatepľovaním sa v západnej Európe, najmä v Nemecku, začalo už v 60-tych rokoch minulého storočia. Zatepľovanie v súčasnosti v týchto krajinách (aj keď tieto práce majú na väčšej časti fondu budov za sebou) však nekončía. Vplyvom sprísňovania požiadaviek na tepelnú ochranu budov pristupujú aj v týchto krajinách k ďalšej obnove už obnovených budov a to zdvojením ETICS, výmenou okien a pridaním tepelnej izolácie do striech, prípadne ďalších deliacich stavebných konštrukcii. V danom prípade nejde len o zatepľovanie, ale najmenej o významnú obnovu budov a tak sú v súčasnosti aj u nás stanovené formy podpory. Na dosiahnutie požiadaviek energetickej hospodárnosti budov je v súčasnosti potrebné zabezpečiť podmienky na uskutočnenie hĺbkovej obnovy, teda významnej obnovy stavebných konštrukcií a aj významnej obnovy technických systémov v budove.